ગુજરાતી ભાષાની પ્રશિષ્ટ તેમ જ સર્જાતા સાહિત્યની કૃતિઓ ભાવકોને સુલભ કરાવી આપવા માટે સાહિત્ય પરિષદે શતાબ્દી પ્રકાશનશ્રેણીનો આરંભ કર્યો છે. આ ઉપરાંત પરિષદ દ્વારા ઈ.સ.૧૯૯૧થી વાર્ષિક ગુજરાતી કવિતાચયનો તથા ઈ.સ.૧૯૯૪-૯૫થી ગુજરાતી નવલિકાચયનો પ્રગટ થાય છે. ગુજરાતી ભાષાનાં નીવડેલાં પુસ્તકો હિંદી, અંગ્રેજી, આદિ અન્ય ભાષાઓમાં પ્રગટ કરવાનો પરિષદનો સંકલ્પ છે. આ સંદર્ભે સદ.એચ.એમ.પટેલના શતાબ્દીવર્ષમાં પરિષદે શ્રી એચ.એમ.પટેલ અનુવાદ અને પ્રકાશન કેન્દ્રની સ્થાપના કરીને તેની કાર્યવાહી આરંભી છે. ગુજરાતી સાહિત્ય પરિષદના કાર્યકરો છેલ્લાં વર્ષોમાં ભૂકંપ રાહત અને પુનર્વસનની કામગીરીમાં પણ સંકળાયા હતા. તેની ફલશ્રુતિરૂપે સહાસ્તિત્વની ઝંખના સેવતી રચનાઓનું સંપાદન ‘ભાવભૂમિ’ પ્રગટ થયું છે.